b'\n_START_ARTICLE_\nAnts Meister\n_START_PARAGRAPH_\nAnts Meister (25. aprill 1937 P\xc3\xb5ltsamaa \xe2\x80\x93 15. august 2016) oli eesti elektrotehnikateadlane, Tallinna Tehnika\xc3\xbclikooli professor._NEWLINE_Ta s\xc3\xbcndis aastal 1937 P\xc3\xb5ltsamaal talupoja perekonnas. Ta l\xc3\xb5petas aastal 1955 J\xc3\xb5geva Keskkooli. Aastal 1960 l\xc3\xb5petas ta cum laude Tallinna Pol\xc3\xbctehnilise Instituudi energeetikateaduskonna elektrijaamade, -v\xc3\xb5rkude ja -s\xc3\xbcsteemide erialal. Aastatel 1962\xe2\x80\x931966 oli ta samas aspirantuuris. Aastal 1968 kaitses tehnikakandidaadi v\xc3\xa4itekirja Leningradi Elektrotehnika Instituudis, aastal 1994 tehnikadoktori v\xc3\xa4itekirja (kinnitati aastal 1996)._NEWLINE_Ta t\xc3\xb6\xc3\xb6tas aastatel 1956\xe2\x80\x931957 TPI \xc3\xbcldelektrotehnika kateedris laborandina. Aastatel 1958\xe2\x80\x931959 t\xc3\xb6\xc3\xb6tas ta Eesti NSV TA Energeetika Instituudis insenerina. Aastal 1960 t\xc3\xb6\xc3\xb6tas ta RMN Elektrotehnika Instituudis insenerina, aastal 1961 samas vaneminsenerina, aastatel 1961\xe2\x80\x931963 samas vanemteadurina, aastatel 1963\xe2\x80\x931968 samas grupijuhina._NEWLINE_Aastast 1965 t\xc3\xb6\xc3\xb6tas ta Tallinna Pol\xc3\xbctehnilises Instituudis. Aastatel 1965\xe2\x80\x931968 t\xc3\xb6\xc3\xb6stuselektroonika kateedris tunnitasulise \xc3\xb5ppej\xc3\xb5una, aastatel 1968\xe2\x80\x931969 automaatika kateedris vanem\xc3\xb5petajana, aastatel 1969\xe2\x80\x931970 raadiotehnika kateedris vanem\xc3\xb5petajana. Aastatel 1970\xe2\x80\x931992 oli ta raadiotehnika kateedri dotsent; lisaks oli ta aastatel 1976\xe2\x80\x931981 raadiotehnika kateedri juhataja. Aastatel 1992\xe2\x80\x931995 oli ta raadio- ja sidetehnika instituudi dotsent, aastatel 1995\xe2\x80\x932005 oli ta raadiotehnika professor ja \xc3\xb5ppetooli juhataja. Aastast 2005 oli ta emeriitprofessor._NEWLINE_Tema teadust\xc3\xb6\xc3\xb6 p\xc3\xb5hisuundadeks olid elektromagnetilised kulum\xc3\xb5\xc3\xb5turid vedelike kiiruse ja vooluhulga m\xc3\xb5\xc3\xb5tmiseks, digitaalne signaalit\xc3\xb6\xc3\xb6tlus ja selle rakendused meditsiinis, signaalit\xc3\xb6\xc3\xb6tluse algoritmid, programmid ja rakendused.\n_START_SECTION_\nIsiklikku\n_START_PARAGRAPH_\nTa oli abielus ja kahe t\xc3\xbctre isa. Tema hobideks olid aiandus ja fotograafia.'